Akademik Vladimir Paar: Ljudi se moraju spremiti za ledeno 
doba, to je nemoguće izbjeći! 


Globalno zatopljenje je, uvjeravaju nas lideri najmoćnijih svjetskih 
zemalja, najveći svjetski problem. To je tema na koju se održavaju 
konferencije i skupovi, traže se načini da se ograniči emisija 
stakleničkih plinova i smanji destruktivan ljudski utjecaj na naš 
planet. Ali je li to doista tako? 


Dio međunarodne znanstvene zajednice, među kojima su i vrlo 
ugledna imena, smatra kako je globalno zatopljenje samo jedna 
velika fama iza koje stoje politički i financijski interesi. Među njima je 
i Vladimir Paar, ugledni akademik i profesor na zagrebačkom PMF-u, 
kojeg se mnogi sjećaju i kao autora njihovih školskih udžbenika. Paar 
spada u zacijelo najveće autoritete na području fizike, a njegov stav o 
globalnom zatopljenju drastično se razlikuje od mišljenja koje je 
široko zastupljeno u javnosti, dobrim dijelom i zbog medijske 
propagande. 


“Čovječanstvo se mora početi pripremati za ledeno doba", priča nam 
Paar s kojim smo razgovarali u njegovu kabinetu u zgradi fizike na 
PMF-u. “To znači da će velik dio Europe biti pod ledenjacima: 
Njemačka, Poljska, Francuska, Austrija, Slovačka, dobar dio 
Slovenije... Ogroman dio mora bit će pokriven vječnim ledom, što 
znači da ćete moći kopnenim putem stići od Hrvatske do Irske. 
Sjeverno 1 Baltičko more neće postojati", kaže Paar. 


Hrvatska će ipak u ovom scenariju proći nešto bolje 


“Nema pokazatelja da je Hrvatska ikad bila pod vječnim ledom. Ali 
promjena će biti. Razina mora za vrijeme zadnjeg ledenog doba bila 
je za 140 metara niža. Što znači da je Jadransko more počinjalo 
negdje kod Zadra. Istra, Cres, Lošinj, Krk... Sve to će biti usred 
kopna, izgledat će poput Hrvatskog zagorja. Granica Hrvatske i 
Slovenije bit će isključivo kopnena. Baš sam nedavno nekim 
Slovencima objašnjavao da se bez razloga spore s nama kad morske 
granice u budućnosti ionako neće biti. ? 


Koliko traje jedno takvo ledeno doba? 


“U prošlosti su ledena doba trajala oko 70.000 godina. Ali nisu ona 
jednolika. Unutar svakog ledenog doba postoje razdoblja malog 
zatopljavanja i zahlađenja. To su poznate činjenice, novo ledeno doba 
ne može se izbjeći. Ono nas u svakom slučaju očekuje. Veliko je 
Pitanje što će se onda dogoditi sa stanovništvom zemalja u srednjoj 
Europi. Mogu se iseliti na jug iako bi mogli ostati gdje jesu, ali samo 
uz ogromno povećanje proizvodnje energije. Također, što će biti s 
hranom? Ja vjerujem da će se morati uzgajati u plastenicima. Zbog 
toga su također potrebne ogromne količine energije kako bi se ti 
plastenici mogli grijati. ? 


Stavovi koje vi iznosite u drastičnoj su suprotnosti s raširenim 
vjerovanjem o globalnom zatopljenju. Vi vjerujete da se, dakle, 
radi o politički motiviranoj kampanji? 


“Globalno zatopljenje najbolje možemo usporediti s pandemijom 
svinjske gripe. To je bilo znanstveno utemeljeno, iza toga je stajala 
ugledna Svjetska zdravstvena organizacija. A danas se svi od toga 
ograđuju i kažu da je to bilo pretjerano. Svi znamo kakvi su interesi 
stajali iza širenja panike oko svinjske gripe. Mnogi znanstvenici 
vjeruju da je slična situacija i s klimom. ? 


Ali što je sa svim znanstvenim istraživanjima koja 
upozoravaju na opasnost od globalnog zatopljenja? 


“Nekoliko tisuća klimatologa koji sudjeluju na znanstvenim 
skupovima, koriste selektirane znanstvene informacije, samo one 
koje su u skladu s njihovim uvjerenjima, dok one druge ignoriraju. To 
je vrlo zabrinjavajuće. Prije nekoliko godina sam bio na Svjetskom 
znanstvenom forumu u Budimpešti kao predstavnik Hrvatske 
akademije znanosti i umjetnosti. Tamo su ti vrhunski eksperti iz 
Međunarodnog panela za klimatske promjene, koji su dobili 1 
Nobelovu nagradu, iznosili svoje stavove i zaključke. 


Radi se o panelu koji ima punu podršku UN-a i mnogih velikih 
država. Situacija je bila pomalo komična. Glavni ekspert, vođa tog 
tima, održao je izlaganje u kojem je pokazao kako se klima kretala u 


zadnjih pet tisuća godina, gdje se vidi da se temperatura minimalno 
mijenja. Njegov je stav da je klima stabilna, ali je ljudi ugrožavaju 
svojim djelovanjem zbog sagorijevanja nafte i povećanja ugljičnog 
dioksida (CO2) u atmosferi. Ja sam nakon izlaganja postavio pitanje 
zašto nisu pokazali zadnjih 15.000 godina. Onda bi se vidjelo 1 
razdoblje zadnjeg ledenog doba, vidjeli bi da je temperatura bila za 
12 stupnjeva niža nego danas i da je u kratkom razdoblju naglo 
porasla. Došlo je, dakle, do drastičnih klimatskih promjena s 
prijelazom iz ledenog doba u globalno zagrijavanje. A tadašnji 
praljudi sigurno nisu imali automobile. ? 


Kakav ste odgovor dobili na to pitanje? 


“Vrlo nervozan. Počeli su se buniti kako je to provokacija, kako se 
radi o sabotaži. Ali ja sam inzistirao na odgovoru. Rekao sam da se 
njemu ne mora sviđati moje pitanje, ali mi u skladu sa znanstvenom 
etikom mora odgovoriti na svako pitanje koje je znanstveno 
utemeljeno. Na kraju mi je taj vođa tima rekao kako ne smiju 
pokazati duže vremensko razdoblje, jer bi onda sasvim zbunili 
političare. Tada mi je sve postalo jasno. ? 


Uspoređujete famu oko globalnog zatopljenja sa svinjskom 
gripom. Ali u tom slučaju bilo je sasvim jasno da profitira 
farmaceutska industrija. Tko profitira od globalnog 
zatopljenja? Ne bi li velikoj industriji bilo draže da se o 
globalnom zatopljenju uopće ne priča? 


“Nemojte biti previše uvjereni da bi to svima odgovaralo. Recimo, 
velika industrija ima potencijal da u kratkom roku izgradi tisuću 
nuklearnih elektrana. To je ogroman posao, ali danas je gradnja 
nuklearki usporena zbog otpora javnosti. Naime, ako se ograniči 
nafta i ugljen, čovječanstvo nema druge alternative osim nuklearne 
energije. Svi ostali izvori energije koji se spominju, poput Sunca i 
vjetra, znatno su skuplji. Nema sumnje da su interesi ogromni. 


Uzmite samo Francusku. To je zemlja koja 90 posto svoje energije 
proizvodi u nuklearkama i izvozi je. Uskoro ćemo je i mi morati početi 
kupovati. Italija također uvozi francusku energiju jer nije gradila 
elektrane, ali uskoro će i oni početi graditi nuklearke. Kina je 


nedavno započela izgradnju 70 nuklearnih elektrana i sve bi trebale 
biti puštene u pogon za nešto više od deset godina. 


Nemojmo zaboraviti ni drugi politički interes — tko najviše gubi ako se 
reducira nafta? Bliski istok i Rusija. Zapad trenutno o njima ovisi. 
Političkih i geopolitičkih interesa uvijek je bilo, uvijek se zadiralo u 
energetski sektor. Prije nekih 30 godina se, recimo, u Brazilu 
pokrenula strašna medijska kampanja proti izgradnje nuklearnih 
elektrana. Njihov šef obavještajne službe tada je u parlamentu rekao 
da iza te antinuklearne kampanje stoje SAD 1 Sovjetski Savez. Nekad 
se, dakle, išlo protiv nuklearne energije, a danas se ide protiv nafte. ? 


Bez znanstvenih argumenata? 


“Znanstveni argument, na koji ja upozoravam već godinama, jest da 
je globalno zagrijavanje prirodna pojava. Prije 130.000 godina je 

temperatura bila jednako visoka kao sada, razina CO2 bila je skoro 
kao i danas, a razina mora bila je za četiri metra viša nego danas. ? 


Koji je onda razlog porasta količine CO2 u atmosferi ako se ne 
radi o ljudskom interesu? 


povećava se truljenje, pojavljuju se mikroorganizmi u tlu i vodi koji 
stvaraju CO2. Novim se mjerenjima točno vidi da je koncentracija 
CO2 rasla usporedno s globalnim zagrijavanjem. A kada je došlo do 
ledenog doba, koncentracija CO2 je pala. Zašto? Zato što je CO2 
topljiv u vodi. CO2 pada s kapljicama kiše, a s rijekama odlazi u 
more. Kada tako otopljen CO2 dođe u more, gdje ima kalcija i drugih 
reagensa, dolazi do međudjelovanja i nastaje kalcijev karbonat koji 
se na morsko dno taloži u obliku stijena. ? 


Kažete da temperatura ne raste zbog količine CO2, već 
obrnuto, da količina CO2 raste zbog porasta temperature. A 
što onda uvjetuje porast temperature? 


“U prvom redu Jupiter, a u nešto manjoj mjeri Mars i Venera. Sjećate 
se kako su nas u školi učili da se Zemlja kreće oko Sunca pod 
utjecajem gravitacijske sile? Ali postoje i drugi planeti, a Newtonova 
gravitacijska sila djeluje između svaka dva tijela. Zemlju ne privlači 


samo Sunce, već i ostali planeti. Najveću masu ima Jupiter i zbog 
toga je njegov utjecaj najveći. Zbog toga se Zemljina putanja s 
vremenom mijenja. U vrijeme globalnog zagrijavanja Zemlja se kreće 
u elipsi vrlo malog izduženja koja je dosta slična kružnici. Tada je 
Zemlja dosta blizu Suncu i više se grije. No, pod utjecajem drugih 
planeta, Zemljina putanja se izdužuje i neko je vrijeme puno dalje od 
Sunca. * 


Ali nije li srednja udaljenost Zemlje od Sunca uvijek jednaka? 


“Nije. Zato što je jako bitno koliko se dugo Zemlja gdje zadržava. Kad 
se Zemlja giba po izduženoj elipsi, onda se brže giba kad je blizu 
Suncu, a kad je dalje od Sunca, kreće se puno sporije. I zbog toga 
srednja udaljenost postaje veća. Efekt je isti kao kad se udaljavate 
od kamina koji vas grije. Zemlja se najprije 50.000 godina udaljava 
od Sunca pa mu se 50.000 godina približava. Globalno zagrijavanje i 
ledeno doba su periodi koji se normalno izmjenjuju. To je bilo poznato 
još krajem 19. stoljeća, ali nije se znalo kakav utjecaj takvo Zemljino 
kretanje ima na temperaturu. ? 


Kada je prvi put ustanovljeno da kretanje Zemlje ima veze s 
klimatskim promjenama? 


“Jedno od prvih spominjanja bilo je na predavanju u Zagrebu 1915. 
godine. Radi se o predavanju koje je na HAZU-u održao Milutin 
Milanković, znanstvenik rođen u Hrvatskoj koji je studirao u Beču. On 
je već tada na temelju vrlo složenih matematičkih računa govorio o 
izmjeni ledenog doba i globalnih zagrijavanja kao posljedici 
izmjeničnih udaljavanja i približavanja srednjeg položaja Zemlje s 
obzirom na Sunce. To je iznimno složen račun, koji se danas radi na 
računalima, ali on je to sve radio rukom. Meni je fascinantno kako 
nije ni u čemu pogriješio. Njegov je zaključak bio da je upravo 12 
Celzijevih stupnjeva temperaturna razlika između globalnog 
zagrijavanja i ledenog doba. Tada je to u svijetu izazvalo veliko 
zanimanje. Nakon što je Milanković umro, po njemu je nazvan jedan 
krater na mjesecu. Institut Smithsonian u Washingtonu uvrstio ga je 
u monografiju 100 najvećih imena u znanosti o zemlji. A mi u Zagrebu 
nemamo ni njegov spomenik. ? 


Njegova teorija, Milankovićevi ciklusi, u međuvremenu je 
dobila i nove znanstvene potvrde? 


“2000. godine znanost je došla u mogućnost da precizno izmjeri 
temperaturu i koncentraciju CO2 u bilo kojem trenutku u Zemljinoj 
prošlosti. To se radi na uzorcima polarnog leda iz datog razdoblja. 
Starost leda određuje se radioaktivnim metodama, na osnovi 
mjehurića zraka koji se zadržao u ledu. Kada znamo kad je uzorak 
nastao, možemo odrediti kolika je u to doba bila temperatura. Pri 
tome se koristi vodikov izotop deuterij. Njega u normalnoj morskoj 
vodi ima oko jedan atom na 4.000. Ali, pri smrzavanju se omjer 
mijenja jer deuterij ima veću masu od običnog vodika pa se sporije 
nasumce kreće i molekula vode koja ga sadrži, brže se zamrzava. 
Tako mjerenjem postotka deuterija možemo izračunati koja je bila 
temperatura kad je led nastao. Mjerenjem postotka CO2 u mjehurima 
zraka koji ostaju u ledu, pak, saznajemo koliko je bilo CO2 u 
atmosferi. ? 


U kojem smo sad dijelu ciklusa? 


“Trenutno smo na kraju globalnog zagrijavanja. Slijedi ledeno doba. 
Ovo zagrijavanje je vrlo specifično jer traje duže nego sva ranija doba 
globalnog zagrijavanja. Ono je trebalo završiti prije nekoliko tisuća 
godina, već smo trebali biti u ledenom dobu. ? 


Razlog tome je vjerojatno čovjekov utjecaj? 


“Vrlo vjerojatno. Ljudi su poljoprivredom već prije osam tisuća godina 
počeli proizvoditi CO2. Prije pet tisuća godina poljoprivreda se 
intenzivirala. U staroj Grčkoj su za grijanje ložili drvo. Uskoro se 
pojavio 1 ugljen. Kako se smanjivao dotok Sunčeve energije, čovjek je 
stvarao sve više CO2 1 tako je nastala labilna ravnoteža — 
temperatura se vjerojatno održala zbog efekta staklenika. Naravno, 
ne treba odbaciti ni neke faktore koji nama nisu poznati, ali ovo je 
najlogičnije objašnjenje. ? 


Koliko dugo ta ravnoteža još može trajati? 


“U režimu determinističkog kaosa, kad imate labilnu ravnotežu, to se 
ne može precizno predvidjeti. Jedan scenarij je da se, nakon što se 


ovaj balans poremeti, naglo uđe u ledeno doba. Sunovrat u ledeno 
doba sigurno će biti brz. To se može dogoditi za pet, deset, pedeset ili 
sto godina ili još kasnije. Ne možemo točno predvidjeti. S obzirom na 
to da se u zadnjih 20 godina proizvodi dosta CO2, moguće je čak i da 
temperatura kratkotrajno poraste pa onda naglo padne. 


A ima i drugih intrigantnih faktora. Prije svega, tu su oceani. 
Topljivost CO2 u oceanima i pretvaranje u taloge na morskom dnu 
ovisi o kemiji oceana, a ona je ovisna o zagađenju. Tu su 1 
nepredvidivi faktori poput vulkana. Ne možemo znati kad će vulkan 
eruptirati, a erupcija vulkana u atmosferu izbacuje ogromne količine 
CO2. A tu je i Zemljino magnetno polje, koje je trenutno u fazi 
slabljenja i nemoguće je predvidjeti kakve će to imati učinke, osim što 
će ugroziti život na Zemlji jer nas magnetno polje štiti od zračenja iz 
svemira. 


Magnetno polje je danas dvostruko slabije nego prije 2.000 godina. 
To je čista fizika. U prošlosti se već 20-ak puta događalo da se polovi 
zamijene — sjever postaje jug, a jug postaje sjever. Zna se točno 1 
kako magnetski polovi putuju; u jednom trenutku Sjeverni pol prođe 
preko Havaja. To je vrlo kaotično, nekad od jedne promjene do druge 
prode 10.000 godina. Ali zadnja se dogodila prije 700.000 godina, 
što je neuobičajeno dugo. 


Kažete da je velik problem i najveća briga prije idućeg ledenog 
doba energija. Jednostavno je nema dovoljno da ljudi prežive 
idući val zahladnjenja. Koje je rješenje? 


“Danas odgovarajućeg izvora energije nema, čak ni današnja 
nuklearna energija ne bi trajala duže od sto godina jer urana 
jednostavno nema dovoljno. Ali ja sam optimističan. Postoji, naime, 
proces nuklearne fuzije koji se događa na Suncu. Gorivo za taj proces 
je vodik, a takva demonstracijska elektrana je već u gradnji. U 
Francuskoj, kraj Marseillea, Europska unija, SAD, Rusija, Kina, 
Japan i Južna Koreja zajedno grade prvu demonstracijsku elektranu 
za fuziju vodika. Šef projekta je Japanac, inače bivši japanski 
veleposlanik u Hrvatskoj, a po zanimanju nuklearni inženjer. Ta će se 
elektrana graditi deset godina, a demonstracije će trajati 30 godina, 


tako da bi za ukupno 40 godina trebali vidjeti funkcionira li ta 
metoda u praks1.? 


Što to čini boljim rješenjem od ostalih energetskih 
alternativa? 


“To bi bilo rješenje koje bi trajalo tisućama godina. Goriva, vodika, 
ima u izobilju, a vrlo je važno i da se radi o ekološki povoljnoj metodi. 
Ne može nikako doći do katastrofe zato što je unutar reaktora uvijek 
vrlo mala količina vodika. Ako taj eksperiment uspije, čovjek će se 
moći vrlo efikasno suočiti sa svim izazovima ledenog doba. Moje je 
mišljenje da je problem ledenog doba direktno vezan s problemom 
energetike. ? 


No, usprkos svemu, javnost je prema ovim teorijama i dalje 
izuzetno skeptična. Novo ledeno doba mnogima zvuči kao 
scenarij SF filma? 


“U znanosti postoje mnoge stvari koje se ne mogu točno predvidjeti. 
To je deterministički kaos, na kojem se temelji i rad ljudskog mozga. 
Nitko ne može znati, recimo, kakvo će vrijeme biti točno za godinu 
dana, na današnji dan — hoće li biti sunčano, oblačno, kišno, 
snježno... Sve što se tiče klime je dugoročno nepredvidivo. Ali, da će 
doći do ledenog doba je predvidivo zato što je to efekt astronomskog 
gibanja nebeskih tijela. ? 


Na kraju ovog razgovora Paar je istaknuo kako se 
problematiziranje globalnog zatopljenja direktno odražava i 
na Hrvatsku. 


“Nije dobro postavljati globalno zagrijavanje kao glavni problem bez 
odgovarajućih dokaza, a pogotovo kad se zbog toga poduzimaju 
mjere koje znače pad životnog standarda. A to je obveza koju je 
Hrvatska na sebe preuzela. Da hrvatsko gospodarstvo krene u 
intenzivni razvoj, značilo bi da mu treba znatno više energije. No, 
prema protokolima koje smo prihvatili, ne možemo graditi nove 
elektrane na fosilna goriva, čak bismo morali smanjiti broj već 
postojećih. 


Što nam onda ostaje? Kupovati stranu nuklearnu energiju. Koristiti 
druge izvore energije, poput vjetra. Izgraditi elektranu u državi u kojoj 
ih nema dovoljno, poput Albanije, pa uvoziti energiju. Ali sve je to 
skuplje nego sami proizvoditi energiju. Što znači pad standarda. A 
ako niste sigurni da postoje dovoljno jaki argumenti za rušenje 
životnog standarda, jednog dana će vas netko pozvati na red. U 
Americi se, recimo, sad prvi put dogodilo da više od 50 posto građana 
smatra da globalno zagrijavanje nije problem. Džaba im pričaju o 
globalnom zagrijavanju kad se oni već pet godina smrzavaju... 

